O‘zbekiston Prezidenti MDH Davlat rahbarlari kengashining Sochi shahrida boʻladigan navbatdagi majlisida ishtirok etadi

09.10.2017
O‘zbekiston Respublikasi Prezidenti Shavkat Mirziyoyev 2017-yil 10-11-oktabr kunlari Mustaqil Davlatlar Hamdoʻstligi Davlat rahbarlari kengashining Sochi shahrida boʻladigan navbatdagi majlisida ishtirok etadi.
Majlisda MDHga a’zo mamlakatlar davlat rahbarlari koʻp qirrali hamkorlikning bugungi holati va uni yanada rivojlantirish istiqbollarini muhokama qilishi, mintaqaviy va xalqaro miqyosdagi masalalar yuzasidan fikr almashishi, 2018-yilda Hamdoʻstlikka raislik qiladigan davlat masalasini koʻrib chiqishi kutilmoqda.
Sammit yakunida MDHga a’zo mamlakatlar davlat rahbarlarining Oila instituti va an’anaviy oilaviy qadriyatlarni qoʻllab-quvvatlash boʻyicha bayonoti, 2019-yilni Kitob yili, 2020-yilni 1941-1945-yillardagi ulugʻ Vatan urushida qozonilgan gʻalabaning 75 yilligi yili, deb e’lon qilish haqida qaror, shuningdek, Hamdoʻstlik mamlakatlari oʻrtasidagi hamkorlikni mustahkamlashga qaratilgan boshqa hujjatlar qabul qilinishi rejalashtirilgan.
O‘zbekiston Prezidenti Sochi shahrida ikki tomonlama qator uchrashuvlar ham oʻtkazadi.